ПРЕДШКОЛСКА УСТАНОВА КАО СИГУРНА ЗОНА

Предшколска установа "Лептирић" организовала је семинар под називом "Предшколска установа као сигурна зона: Кључна знања из области прве помоћи" чији је предавач др Владимир Симић.

"Општи циљ овог семинара је јачање професионалних компетенција у предшколској установи као кључном чиниоцу у раном препознавању поремећаја здравственог стања детета и мерама прве помоћи и оспособљавање за пружање прве помоћи у васпитној групи. Медицинске сестре и васпитачи су прошли обуку да препознају и правовремено реагују у пружању прве помоћи код застоја страног тела у дисајном путу, фебрилним конвулзијама, поремећајима свести код хипо и хипергликемије, првим корацима у започињању кардиопулмоналне реанимације до доласка екипе хитне помоћи. Учесници су се обучили правилној процедури коју је неопходно испоштовати у моменту и непосредно након настанка повреде (психолошки аспект, владање ситуацијом и смиривање деце у васпитној групи)."- изјавила је директорка ПУ Мила Лончар Митровић.

Тридесеторо запослених учествовало је у четири показне вежбе - радионице на којима су се оспособили да пруже правовремену, благовремену и одговарајућу прву помоћ детету уз савладавање основних једноставних мануелних вештина (привремена имобилизација). Поред васпитног особља семинару су присуствовале и медицинска сестра за здравствену превентивну заштиту и директор установе.